পুলিশ বনাম ডাক্তার লড়াইয়ে অন্য চেহারা নিল কলকাতা। এক দল চিকিৎসক রাস্তায় শুয়ে পথ অবরোধ করলেন আলিপুর থানার সামনে। পুলিশের বিরুদ্ধে এফআইআর না নেওয়ার অভিযোগে সোমবার সন্ধ্যায় দীর্ঘ সময় যান চলাচল বন্ধ থাকে আলিপুর রোডে।
ঘটনার সূত্রপাত দিনকয়েক আগে কলকাতার সিএমআরআই হাসপাতালে। সেখানে চিকিৎসাধীন যাদবপুর থানার ওসি পুলক দত্ত চড় মারেন শ্রীনিবাস নামে এক জুনিয়র চিকিৎসককে। গত বুধবারের এই ঘটনার অভিযোগে ব্যাপক ক্ষোভ ছড়ায় চিকিৎসকমহলে। আন্দোলনে নামে চিকিৎসকদের সংগঠন জয়েন্ট প্ল্যাটফর্ম অফ ডক্টরর্স। ওই পুলিশ কর্তার বিরুদ্ধে ব্যবস্থা নেওয়ার জন্য চিকিৎসক সংগঠনের তরফে ৭২ ঘণ্টা সময় দেওয়া হয়। অভিযুক্তের শাস্তির দাবিতে স্বাস্থ্যমন্ত্রী তথা মুখ্যমন্ত্রীর হস্তক্ষেপের দাবি জানিয়েছে আইএমএ।
এর পরে অভিযুক্ত যাদবপুর থানার ওসি পুলক দত্তের বিরুদ্ধে ডিসি সাউথের কাছে অভিযোগও জানানো হয় চিকিৎসকদের তরফে। সোমবার সেই অভিযোগে চিকিৎসাধীন পুলিশ অফিসার পুলক দত্তের বিরুদ্ধে আলিপুর থানায় মিছিল করে এফআইআর করতে যায় চিকিৎসকদের সংগঠন। অভিযোগ, পুলিশ এফআইআর নিতে রাজি হয়নি। এর পরেই পথ অবরোধে বসে পড়েন চিকিৎসকরা। বেশ কয়েকজন চিকিৎসক রাস্তার উপরে শুয়ে পড়েন। 
ওসি পুলক দত্ত চিকিৎসাধীন অবস্থায় কীভাবে চড় মারতে পারেন, তা নিয়ে আগেই প্রশ্ন তুলেছে কলকাতা পুলিশ। ফেসবুকে পোস্ট করে কলকাতা পুলিশের পক্ষে বলা হয়, যেখানে ওসির একহাতে ব্যান্ডেজ ও অন্য হাতে স্যালাইন চলছে, সেখানে তিনি কী ভাবে একজন চিকিৎসকে মারধর করতে পারেন?

চিকিৎসাধীন ওসি পুলক দত্ত।— ছবি: কলকাতা পুলিশের ফেসবুক
হাসপাতাল কর্তৃপক্ষের অভিযোগ, পড়ে গিয়ে ডানহাতে চোট পেয়ে সিএমআরআইতে ভর্তি হন যাদবপুর থানার ওসি পুলক দত্ত। তাঁর হাতে অস্ত্রোপচার করা হয়। এর পর কর্তব্যরত চিকিৎসক তাঁর খোঁজ নিতে গেলে আচমকাই উত্তেজিত হয়ে পড়েন ওসি। আর তখনই চিকিৎসক শ্রীনিবাসকে মারধর করেন।